
România obligată să primească migranţi: 
trebuie să le asigurăm locuinţe și alte facilităţi 

Parlamentul European a adoptat zece acte legislative pentru a reforma politica de 
migraţie și azil a Uniunii. Astfel, toate stalele UE vor împărţi povara migranțţilor, iar 
dacă un stat este într-o situaţie de criză are dreptul de a cere ajutor financiar sau 
relocarea migranţilor care au sosit în ţara respectivă. Toate ţările UE, inclusiv 
România, vor fi nevoite să asigure condiţii de cazare, sprijin umanitar, acces la 
servicii medicale și integrarea în câmpul muncii a migranţilor. 


Solidaritate și responsabilitate 


Pentru a ajuta ţările Uniunii aflate sub presiunea fluxurilor de migranţi, restul state' 
vor putea să contribuie prin transferul de solicitanţi de azil sau beneficiari de 
protecţie internaţională pe teritoriul lor, prin contribuţii financiare sau prin sprijin 
operaţional și tehnic. Vor fi actualizate și criteriile potrivit cărora se stabilește statul 
membru responsabil de examinarea cererilor de protecţie internaţională (așa- 
numitul „Regulament Dublin”). 


Gestionarea situaţiilor de criză 


Regulamentul privind situaţiile de criză și forță majoră introduce un mecanism de 
intervenţie în situaţiile în care sosirile cresc brusc. Astfel, ţările Uniunii care se 
confruntă cu un număr excepţional de persoane care sosesc din ţări terţe se pot 
baza pe solidaritatea și sprijinul celorlalte țări. Noile norme vizează și 
instrumentalizarea migranţilor, adică situaţiile în care ei sunt folosiţi de ţări 
extracomunitare sau de actori nestatali ostili care urmăresc destabilizarea Uniunii. 


Într-o situaţie de criză, statul membru care se confruntă cu o astfel de situaţie ar 
trebui să aibă posibilitatea de a solicita din partea altor state membre măsurile de 
sprijin și de solidaritate care sunt cele mai potrivite pentru nevoile sale în scopul 
gestionării situaţiei și care presupun o solidaritate sporită în comparaţie cu cea 
prevăzută în Regulamentul (UE) 2024/...+ pentru a atenua responsabilitatea statului 
membru privind gestionarea unei situații de criză. Măsurile sporite de solidaritate și 
de sprijin ar putea lua forma unor relocări intra-UE, a unor contribuţii financiare, a 
unor măsuri de solidaritate alternative sau a unei combinaţii între acestea", se 
arată în Regulament. 


Verificarea resortisanţilor din ţări terţe la graniţele Uniunii 


Persoanele care nu îndeplinesc condiţiile pentru a intra pe teritoriul Uniunii vor fi 
supuse unei proceduri de verificare prealabilă (screening). Astfel, li se va verifica 
identitatea, li se vor colecta date biometrice și vor fi supuse unui control de 
securitate și unui examen medical. Întreaga procedură va dura maximum șapte zile. 
Statele membre vor avea obligaţia de a introduce mecanisme independente de 
monitorizare, pentru a asigura respectarea drepturilor fundamentale. 


Proceduri de azil mai rapide 


La nivelul întregii Uniuni se va stabili o nouă procedură comună de acordare și 
retragere a protecţiei internaţionale. Procesarea cererilor de azil la frontierele UE v. 
trebui să se facă mai rapid în viitor, cu termene-limită mai scurte pentru solicitările 
nefondate sau inadmisibile. 


Regulamentul Eurodac 


Datele persoanelor care sosesc neregulamentar în Uniune, inclusiv amprentele 
digitale și imaginile faciale pentru cei cu vârsta de peste șase ani, vor fi înregistrate 
în baza de date Eurodac, care va fi reformată. Autorităţile vor putea să menţioneze și 
dacă o persoană poate reprezenta un risc de securitate, a avut un comportament 
violent sau arme asupra sa. 


Standardele de calificare pentru obţinerea protecţiei 
internaţionale 


Parlamentul a aprobat și noi standarde uniforme pentru toate statele membre, care 
se vor aplica la recunoașterea statutului de refugiat sau de persoană eligibilă pentru 
protecția subsidiară. Persoanele care se califică pentru protecţie vor beneficia 
totodată de o serie de drepturi conform acelorași standarde. Statele membre vor 
evalua situaţia din ţara de origine pe baza informaţiilor primite de la Agenţia Uniunii 
Europene pentru Azil. Statutul de refugiat va fi reexaminat periodic. Persoanele care 
solicită protecţie vor trebui să rămână pe teritoriul statului responsabil cu 
prelucrarea cererii lor sau al statului în care a fost acordată protecţia. 


Primirea solicitanţilor de azil 


Statele membre vor trebui să le asigure solicitanţilor de azil standarde de primire 
echivalente în ceea ce privește, de exemplu, condiţiile de locuit, educaţia și asistenţa 
medicală. Solicitanţii de azil înregistraţi vor putea începe să lucreze cel târziu la șase 
luni după depunerea cererii. Condiţiile de detenţie și restrângerea dreptului la liberă 
circulaţie vor fi reglementate, pentru a-i descuraja pe solicitanţi să se mute dintr-o 
ţară a Uniunii în alta. 


O cale sigură și legală de intrare în Europa 


Un nou cadru legislativ privind relocarea și admisia umanitară va permite ţărilor 
Uniunii să primească voluntar refugiaţi din ţări terţe recunoscuţi ca atare de Agenţia 
pentru refugiați a ONU (UNHCR). Aceștia ar urma să ajungă pe teritoriul UE în mo 
legal, organizat și sigur. Textul raportoarei Malin BJORK (Suedia, Stânga) a fost 
adoptat cu 452 voturi pentru, 154 împotrivă și 14 abţineri. Citiţi mai multe despre 
cadrul UE privind relocarea. 


Etapele următoare 


După ce pachetul legislativ va fi aprobat oficial de Consiliu, cele zece acte legislative 
incluse vor intra în vigoare după publicarea în Jurnalul Oficial al Uniunii Europene. 
Regulamentele se vor aplica după doi ani. În cazul Directivei privind condiţiile de 
primire, statele membre vor avea la dispoziţie doi ani pentru a modifica legislația 
națională. 


Prin adoptarea acestor rapoarte, Parlamentul răspunde așteptărilor cetăţenilor de a 
consolida rolul UE în abordarea tuturor formelor de migraţie ilegală și de a consolida 
protecţia frontierelor externe ale Uniunii Europene, respectând în același timp 
drepturile omului, de a aplica reguli comune în mod uniform în toate statele 
membre cu privire la primirea migranţilor, de a consolida rolul UE și a reforma 
sistemul european de azil, bazat pe principiile solidarităţii și al responsabilităţii 
echitabile, exprimate în propunerile 42(2), 43(1), 43(2), 44( 1), 44(2), 44(3), 44(4) din 
concluziile Conferinţei privind Viitorul Europei. 

Un cotidian elveţian important afirmă că România ar putea fi printre primele ţări din NATO care ar 
trimite trupe în Ucraina, alături de Franţa 

